Nie alle sakelui is vrot appels nie | Netwerk24
Nie alle sakelui is vrot appels nie
Deur Charl Adams, Century City 16 Desember 2017 00:00
Werner Truter skryf oor die oënskynlike vergrype in ons ekonomie en die "vulgêre" aard van ekstreme rykdom.
Dieselfde "handjievol handelaars" wat hy van geldgierigheid beskuldig, neem egter duisende mense in diens en voorsien talle huisgesinne van 'n noodsaaklike inkomste. Daarsonder sal die lewenstandaard van Suid-Afrikaners vinnig kwyn en lei tot armoede en maatskaplike onrus.
Ons het wel 'n groot agterstand, soos aangedui deur die internasionale Gini-koëffisiënt wat die gaping tussen ryk en arm meet. Ons gaping is beslis te wyd. Maar die oplossing lê in kreatiewe denke, eerder as om die gans wat die goue eier lê, se nek om te draai. Eerstens is goeie opleiding nodig om te voorsien in opgeleide mensekrag en produktiwiteit.
Toegegee, ons kan nie "harde" kapitalisme toepas nie, maar liewer 'n sosialistiese kapitalisme wat beskermend teenoor armes optree. Daar is ek dit eens met prof. Sampie Terreblanche.
Ook moet ons arbeidswetgewing toegankliker maak vir werkgewers sodat hulle meer mense in diens kan neem sonder die drakoniese wette.
Die Steinhoff-debakel is nie 'n ware weergawe van die aard en wese van die sakesektor nie.
Hul vergrype is as gevolg van korrupsie, swak oorsig en oordeel. Om die sakewêreld oor een kam te skeer, is onbillik.